Ramaphosa-invloed afwesig in Wes-Kaapse tussenverkiesingsPres. Cyril Ramaphosa. Argieffoto: GCIS Die verwagte toename in ANC-steun sedert die verkiesing van pres. Cyril Ramaphosa as ANC-leier en president van die land was hierdie week afwesig in die eerste twee tussenverkiesings wat die ANC onder sy leierskap aangepak het. Die ANC se hoop dat hy baie steun by die Wes-Kaapse DA sou kon afrokkel te midde van die opwinding en positiwiteit oor Ramaphosa se verkiesing en die voortdurende tweespalt in die Wes-Kaapse DA oor onder meer die hantering van die droogte en die Kaapse burgemeester, Patricia de Lille, het beskaam tydens Woensdag se tussenverkiesings in twee plattelandse Wes-Kaapse wyke. In Beaufort-Wes wyk 2 (ŉ deel van die dorp, ŉ string plase en die afgeleë nedersetting Nelspoort op die Wes-Kaapse grens met die Noord-Kaap) sowel as in Overstrand wyk 13 (die woonbuurte Vermont en Onrusrivier naby Hermanus) het die DA ŉ klein mate van steun ingeboet, maar steeds groot oorwinnings behaal in tussenverkiesings met relatief hoë stempersentasies. Overstrand wyk 13 is ŉ oorwegend wit, welvarende wyk. Daar het die DA-kandidaat, Jean Orban, 1 863 stemme gekry teen 10 vir die ANC en 4 vir die EFF. Dit beteken die DA het teruggesak van 97% steun in 2016 tot 95% hierdie week. Die stempersentasie was 47%. Enigiets bo 30% vir ŉ munisipale tussenverkiesing word gereken as ŉ skaflike stempersentasie. Beaufort-Wes wyk 2 is ŉ gemengde wit en bruin wyk met ŉ bietjie dorp, ŉ bietjie informele nedersetting, ŉ bietjie boere en ŉ klompie plaaswerkers as kiesers. Derrick Welgemoed van die DA het 1 151 stemme getrek teenoor die 606 vir die ANC, 109 vir ŉ plaaslike party genaamd die Karoo Democratic Force, 9 stemme vir die EFF en ŉ gesamentlike 36 stemme vir twee onafhanklike kandidate. Dit beteken die DA het teruggesak van 66% steun in die 2016-verkiesing na 60% hierdie week. Die stempersentasie was 53%.